ET Euroopa Liidu Teataja C 229/119

Euroopa Majandus- ja Sotsiaalkomitee arvamus teemal „Ettepanek: Euroopa Parlamendi ja nõukogu määrus lemmikloomade mittekaubandusliku liikumise kohta”

COM(2012) 89 (final) – 2012/0039 (COD)

ja „Ettepanek: Euroopa Parlamendi ja nõukogu direktiiv, millega muudetakse direktiivi 92/65/EMÜ seoses loomatervishoiunõuetega Euroopa Liidu siseseks kauplemiseks koerte, kasside ja valgetuhkrutega ning nende Euroopa Liitu importimiseks”

COM(2012) 90 (final) – 2012/0040 (COD)

2012/C 229/23

Raportöör: Nikolaos LIOLIOS

16. märtsil 2012 otsustas nõukogu ja 13. märtsil 2012 otsustas Euroopa Parlament vastavalt Euroopa Liidu toimimise lepingu artikli 43 lõikele 2, artikli 168 lõikele 4 ja artiklile 304 konsulteerida Euroopa Majandus- ja Sotsiaalkomiteega järgmises küsimuses:

„Ettepanek: Euroopa Parlamendi ja nõukogu määrus lemmikloomade mittekaubandusliku liikumise kohta”

COM(2012) 89 final – 2012/0039 (COD)

ja

„Ettepanek: Euroopa Parlamendi ja nõukogu direktiiv, millega muudetakse direktiivi 92/65/EMÜ seoses loomatervishoiunõuetega Euroopa Liidu siseseks kauplemiseks koerte, kasside ja valgetuhkrutega ning nende Euroopa Liitu importimiseks”

COM(2012) 90 final – 2012/0040 (COD).

Asjaomase töö ettevalmistamise eest vastutav põllumajanduse, maaelu arengu ja keskkonna sektsioon võttis arvamuse vastu 11. mail 2012.

Euroopa Majandus- ja Sotsiaalkomitee võttis täiskogu 481. istungjärgul 23.–24. mail 2012. aastal (23. mai istungil) vastu järgmise arvamuse. Poolt hääletas 155, vastu hääletas 2, erapooletuks jäi 9.

1. Järeldused

Komitee tunnistab, et määrus (EÜ) nr 998/2003, mis käsitleb lemmikloomade mittekaubandusliku liikumisega seotud probleeme, tuleb alljärgnevalt kirjeldatud põhjustel kehtetuks tunnistada ja asendada.

1.1 Rahvatervise kaitse on prioriteetne eesmärk ja eeskirjade kehtestamine sellisele tegevusele nagu lemmikloomade mittekaubanduslik liikumine, aitab seda saavutada. Euroopa Komisjoni ettepanekus, mis tunnistab kehtetuks ja asendab määruse (EÜ) nr 998/2003, sätestatakse loomatervishoiunõuded ning lemmikloomade märgistamise ja kontrolli eeskirjad, samuti ettevaatusabinõud, mida tuleb võtta nendega liikumisel, ning viib määruse (EÜ) nr 998/2003 kooskõlla Euroopa Liidu toimimise lepingu artiklitega 290 ja 291 (et lubada erandeid), andes komisjonile õiguse võtta vastu delegeeritud õigusakte, millega kõrvaldatakse võimalikud takistused selle liikumise ees.

1.2 Määrus (EÜ) nr 998/2003 tuli kehtetuks tunnistada ja asendada, kuna oli vaja muuta selles määruses kehtestatud loomatervishoiunõudeid ja teha lemmikloomade liikumist käsitlev määrus tavakodaniku jaoks piisavalt selgeks ja arusaadavaks.

1.3 Teine oluline aspekt on see, et artikli 4 lõikes 1 sätestatud kaheksaaastane üleminekuperiood lemmikloomade identifitseerimise meetodi kohta on lõppenud. On muutunud vajalikuks tavakodanikele selgelt täpsustada, millist süsteemi edaspidi kohaldatakse ning see on täiendav põhjus määruse (EÜ) nr 998/2003 asendamiseks.

1.4 Komitee leiab, et komisjoni ettepanek tunnistada kehtetuks ja asendada määrus (EÜ) nr 998/2003 määratleb põhjalikult raamistiku, milles lemmikloomade mittekaubanduslik liikumine võib toimuda. Lemmikloomadega liikuvate kodanike liikumisele tuleb kehtestada selgemad tingimused, mille täitmisega tagatakse, et see liikumine ei ohusta rahvatervist.

1.5 Komitee nõustub, et sidususe huvides tuleb nõukogu direktiivi 92/65/EMÜ muuta, asendades viited määrusele (EÜ) nr 998/2003 viidetega kavandatud õigusaktile.

2. Taustteave

2.1 Määruses (EÜ) nr 998/2003 kehtestati ajaline piirang üleminekuperioodile, mil lemmiklooma – koera, kassi ja valgetuhkru – identifitseerimissüsteemi kehtivus lõppes. Komisjoni ettepanek tunnistada kehtetuks ja asendada määrus (EÜ) nr 998/2003 on tingitud sellest, et üleminekuperiood lõppes ja oli vajadus viia määrus (EÜ) nr 998/2003 täielikult kooskõlla Euroopa Liidu toimimise lepinguga. Lisaks sellele olid muutunud tervishoiuandmed ja tekkinud uusi nõudmisi seoses mittekaubandusliku liikumisega. Kõik see on otseselt seotud vajadusega lihtsustada lemmikloomadega liikuvate kodanike liikumist. Samuti püüti kehtestada kodanike jaoks piisavalt selged ja arusaadavad õigusaktid.

2.2 Samuti on komisjon esitanud ettepaneku muuta nõukogu direktiivi 92/65/EMÜ, et asendada viited määrusele (EÜ) nr 998/2003 viidetega kavandatud õigusaktile.

3. Üldised märkused

3.1 Kuna lemmikloomadel on haigusi, mis võivad inimestele üle kanduda, siis on vaja nende kontrollile ja transpordile kehtestada tingimused, millega tagatakse rahvatervise hädavajalik kaitse. Tänu marutaudi olukorra paranemisele ELis on lemmikloomade mittekaubandusliku liikumise kord muutunud. Kavandatavas määruses kehtestatakse selgelt järgitav kord ja menetlus.

3.2 Marutaudi vastu vaktsineerimine on märkimisväärselt muutnud selle haiguse epidemioloogilist olukorda. Kui võtta arvesse teaduslikke seisukohti lemmikloomade vaktsineerimise kohta, siis pakutakse määruses profülaktilisi meetmeid lemmikloomade liikumisvõimaluste kohta, sh erandeid, mille eesmärk on liikumist hõlbustada, kehtestades kõigepealt tingimused erandite täitmiseks ja ettevaatusabinõud, mida tuleks veel võtta.

3.3 Koostatud loomade nimekirjades on kõik need loomad, keda võib vedada, v.a need loomad, kelle liikumine on sätestatud ELi direktiivide sätetes. Liikmesriikide eeskirjad peavad aga lihtsustama nende loomade liikumist, keda peetakse nende määratluse järgi lemmikloomadeks, võrreldes loomadega, keda veetakse kaubanduslikel eesmärkidel.

3.4 Peale marutaudi on ka teisi haigusi, mis ohustavad rahvatervist. Kuid nende haiguste edasikandmise oht on tänu identifitseerimisdokumentide esitamise nõudele ja asjaolule, et menetluse järgi uurivad loomi eelnevalt spetsialistid, piiratud. Seega on võimalik loomade tervislik seisund fikseerida ja esitada tõend selle kohta, et nende vedu Euroopa Liidu liikmesriigi sees või ELi on ohutu.

3.5 On oluline, et ettepanekus on ainsa identifitseerimisvahendina alles koertele, kassidele ja valgetuhkrutele mikrokiibi paigaldamine ning sellega lõpetatakse tätoveeringuga märgistamine, mis on edaspidi vastuvõetav identifitseerimisviis vaid juba sel viisil märgistatud loomade puhul.

3.6 Loomi on lihtsam kontrollida, kui nii märgitud loomade puhul peetakse kinni tervishoiualastest ennetusmeetmetest, mille eesmärk on haigestumist vältida. Neid meetmeid rakendatakse liikmesriikides subsidiaarsuse ja proportsionaalsuse põhimõtte alusel, kuid mõnes liikmesriigis rakendatakse neid pärast vastavat liigitamist erilistel asjaoludel, kui seda vajadust kinnitavad teaduslikud andmed. Nii kujundatakse ühine poliitika rahvatervise valdkonnas esinevate ohtudega võitlemiseks.

4. Konkreetsed märkused

4.1 Isegi, kui lemmikloomaspetsialistide teadusliku väljaõppe tase on praegu piisavalt kõrge ja pakutavate teenustega suudetakse lemmikloomade tervist, ja seega ka rahvatervist kaitsta, peab olema pidevalt valvel, et vältida igasugust haiguste levikut. Mittekaubanduslikel eesmärkidel liikumise tingimusi sätestav määrus tagab kaitse eri haiguste riskide eest.

4.2 Määrusega jäetakse siiski võimalus teha erandeid, mille eesmärk on hõlbustada liikumisi ja tehakse ettepanek vaadata läbi määrus (EÜ) nr 998/2003, eelkõige delegeeritud õigusaktide ja rakendusaktidega seotud volituste osas. Komitee pooldab selle liikumise ees seisvate põhjendamatute takistuste kaotamist, tingimusel, et arvestatakse kontrollitud teaduslike andmetega ja et komisjon konsulteerib erandite vastuvõtmises nõuetekohaselt ekspertidega, et erandid vastaksid lemmikloomade mittekaubandusliku liikumise eritingimustele, loomatervishoiunõuetele ning saatedokumentide nõuetele ja vormile.

4.3 Tuleks siiski uurida, kas kehtivustähtaegadest on kinni peetud. Ettepanekus kirjeldatakse delegeeritud õigusaktide tühistamist kahe kuu jooksul, kui Euroopa Parlament ja nõukogu esitavad pärast õigusakti teatavaks tegemist vastuväiteid või kui tähtaega pikendatakse, siis veel kahe täiendava kuu jooksul. Kuna rahvatervise küsimused on väga olulised, siis tuleks siiski delegeerimise kestvus selgelt piiritleda. Seda nähakse ette ka Euroopa Liidu toimimise lepingus. Nii saaks komisjoni tõhusamalt kontrollida ja delegeerimise tagasivõtmise õigus oleks täiendav tagatis.

4.4 Kui koostatakse nimekiri kolmandatest riikidest ja piirkondadest, millele võib teha erandeid liikmesriikides kohaldatavate sarnaste põhimõtete tõttu, siis peaks komisjon valiku tegemisel tuginema nende riikide veterinaarametite väljastatud garantiidele. Kuigi lemmik- ja koduloomad peaksid õigustatult saama lihtsalt, takistusteta ja keeruliste menetlusteta liikuda, tuleb ennekõike tagada rahvatervise kaitse.

4.5 Kui pärast asjakohaste garantiide saamist osutub kõigile või osale kolmandatele riikidele tüüptingimustest erandi tegemise menetlus keeruliselt hallatavaks, pikaks või kulukaks, siis on eelistatav jääda kehtestatud suuniste juurde ja neid erandeid mitte teha, kuna need ei kompenseeriks riski, mis kaasneb loomade liikumisega.

4.6 Samuti kaasneb riske vaktsineerimata loomade liikumisega liikmesriikide vahel. Määruses sätestatakse selle kohta menetlused ja komitee leiab, et nendest tuleb tingimata kinni pidada, et hoida ära igasugune haiguste levimise võimalus. Kui komisjon kasutab talle delegeeritud volitust võtta määruses sätestatud tingimustel vastu delegeeritud õigusakte, peab ta hoolitsema selle eest, et halduskoormus ja saavutatud mõju on proportsionaalsed riskiga, mis looma liikumisega kaasneb.

4.7 Lemmikloomade mittekaubandusliku liikumisega seoses identifitseerimisdokumentide väljastamine on väga oluline. Samuti on loomade registreerimis- ja jälgimissüsteemi tugevdamisel oluline mikrokiibi paigaldamisel põhineva märgistamise süsteemi kasutuselevõtmine.

4.8 Mikrokiibi peaks paigaldama veterinaararst, et ta suudaks tänu oma teaduslikule väljaõppele neil loomadel, kellele mikrokiip paigaldatakse, haigusi avastada ja identifitseerida ning seejärel identifitseerimisdokumenti täita. Identifitseerimisdokumendile kantavad andmed põhinevad pädeva ameti volitatud veterinaararsti teaduslikel teadmistel.

4.9 Järjepidevalt märkimis- ja registreerimismenetlust rakendades võimaldavad liikmesriigid ajakohastada andmebaase, mis pakuvad olulist teavet iga riigi epidemioloogilise olukorra, vaktsineerimisprogrammide osas tehtud edusammude ning loomade arvu, jaotuse ja liikumise kohta.

4.10 Lemmikloomade mittekaubanduslikul liikumisel ühest liikmesriigist teise või kolmandast riigist või piirkonnast ELi liikmesriiki toimuvad dokumentide ja identiteedi ning füüsilised kontrollimised on väga olulised ning neid peab pidevalt läbi viima personal, kes on saanud asjakohast teavet selliste kontrollimiste läbiviimise ja olulisuse kohta.

4.11 Kui loomatervishoiunõuetest ja lemmikloomade liikumist reguleerivatest eeskirjadest kinnipidamiseks ette nähtud menetlust ei järgita, siis tuleks lisaks kõnealuses määruses ette nähtud sätetele hoolitseda selle eest, et lähtepiirkonna veterinaarametit teavitatakse, et uurida ega määrus ei ole jäänud järgimata ka teistes tingimustes.

4.12 Otsus panna loom magama, mis tehakse põhjendatud arvamuse alusel, milles kinnitatakse, et looma ei ole võimalik tagasi saata või eraldada, võiks kujutada endast eksperdi soovitust, kes on leidnud, et looma tagasisaatmine või eraldamine ei ole mitte ainult keeruline, vaid et sellega kaasneb ka palju lisaohte.